Szám: … pld.

**ÜZEMELTETÉSI SZERZŐDÉS**

amely létrejött egyrészről a **Terrorelhárítási Központ** (rövidített név: TEK; székhely: 1101 Budapest, Zách utca 4.; levelezési cím: 1903 Budapest, Pf.: 314.; adószám: 15775694-2-51; képviseletében eljár: Szabó Zoltán László r. dandártábornok, mint megrendelő) a továbbiakban: **Megrendelő,**

másrészről a/az **… … … …** (rövidített név: … … … …; székhely: … … … …; cégjegyzékszám: … … … ..; adószám: … … … …; képviseletében eljár: … … … …, mint szolgáltató) a továbbiakban: **Szolgáltató,**

a továbbiakban együtt **Felek** között, alulírott helyen és napon az alábbi feltételek szerint:

**Előzmények**

Megrendelő, mint ajánlatkérő a Magyar Nemzeti Vagyonkezelő Zártkörűen Működő Részvénytársaság által fenntartott honlapon „Automaták kihelyezése a TEK objektumaiban” tárgyban nyílt pályázati eljárást (a továbbiakban: beszerzési eljárás) hirdetett meg. Felek rögzítik továbbá, hogy a jelen üzemeltetési szerződés (a továbbiakban: szerződés) tartalmát a beszerzési eljárás során a Megrendelő által közzétett pályázati kiírás, valamint a Szolgáltató által benyújtott pályázat alapján állapították meg, melyek a szerződés elválaszthatatlan részét képezik akkor is, ha a Felek ténylegesen nem csatolták azokat a szerződéshez.

1. **Szerződés tárgya**

Megrendelő megrendeli, Szolgáltató pedig a szerződésben meghatározott feltételek szerint elvállalja – bankkártyával és kézpénzzel is működő – korszerű, környezettudatos ital-, és snack automatáknak (a továbbiakban: automata/automaták) Megrendelő objektumai területén történő 0-24 órás, ingyenes üzemeltetését oly módon, hogy az automaták díjmentes megrendelői birtokbavételét követően az automaták üzemeltetése során termelt teljes bevétel felett Szolgáltató rendelkezik, azonban az automaták telepítéséhez szükséges ingatlanrész után Szolgáltató Megrendelő részére bérleti díjat fizet.

1. **Teljesítés helye, szerződés hatálya**
   1. Teljesítés helyszínei:
2. 1101 Budapest, Zách u. 4. szám alatti objektum területén található 1-es, 8-as, 11-es, 13-as, 15-ös, 16-os, 24-es, és a 30-as épület, illetve a lőtér épülete;
3. 1101 Budapest, Zách u. 6. szám alatt található „irodaház” megnevezésű épület;
4. 7030 Paks, Gesztenyés utca 6. szám alatt található épület.

A telepíteni kért automaták típus szerinti megosztását a szerződés 1. számú melléklete (műszaki leírás) tartalmazza.

* 1. Szolgáltató kijelenti, hogy a teljesítés helyszíneit – a Megrendelő által biztosított bejárás keretében – még a szerződés aláírását megelőzően megismerte, azokat a szerződésben meghatározott szolgáltatás nyújtására alkalmasnak találta. Felek egybehangzóan rögzítik, hogy a szerződés aláírását követően Szolgáltató a teljesítés helyszíneire vonatkozóan kifogást nem emelhet, szerződésszegése esetén annak okaként ezen indok, hivatkozási alapként nem szolgálhat.
  2. Felek rögzítik, hogy Szolgáltató az automaták teljesítési helyszínekre történő kiszállítását a szerződés hatálybalépését követő … … munkanapon belül köteles elvégezni. Szolgáltató tudomásul veszi és elfogadja, hogy az automaták kiszállítását követően bérleti díjfizetési kötelezettséggel tartozik, még abban az esetben is, ha az automaták kiszállítása és azok üzembehelyezésének időpontja egymástól eltér. Ugyanakkor az automaták üzembehelyezésének teljesítési határideje nem lehet későbbi, mint az automaták kiszállítását követő ötödik munkanap.
  3. Felek a szerződést határozott időtartamra kötik, mely a szerződés hatálybalépésétől számított harminchatodik hónap végéig tart. A szerződés a Felek részéről történő aláírás napján lép hatályba. Amennyiben a Felek részéről történő aláírásra nem egyidőben kerül sor, úgy a szerződés az utóbb aláíró Fél aláírásnak napján lép hatályba.

1. **Objektumokba történő belépés rendje**
   1. Megrendelő felhívja Szolgáltató figyelmét, hogy teljesítés helyszínei nyilvánosság elől elzárt területek. Szolgáltató – a szerződés hatálybalépésekor, új munkavállaló és/vagy közreműködő esetén legkésőbb a tervezett első belépését megelőző öt munkanappal – köteles átadni a teljesítésben résztvevő munkavállalóinak és közreműködőinek személyi adatait (név, születési név, anyja neve, születési hely, idő, állampolgárság, személyi azonosító szám, személyi igazolványszám, állandó lakcím), valamint az általuk használt gépjárművek azonosító adatait (gyártmány, típus, rendszám) tartalmazó jegyzékét. Szolgáltató tudomásul veszi, hogy az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) 5. § (1) bekezdés *a)* pontja és (2) bekezdés *b)* pontja alapján, figyelemmel a Rendőrségről szóló 1994. évi XXXIV. törvény 77. § (1) bekezdés *a), e)* és *f)* pontjára Megrendelő a teljesítésben résztvevő személyekkel kapcsolatosan biztonsági ellenőrzést végez és az ellenőrzés során birtokába került személyes, különleges, illetve bűnügyi személyes adatokat a nyilatkozattétel okául szolgáló feladat ellátásától számított 3 (három) évig kezeli.
   2. Szolgáltató tudomásul veszi, hogy Megrendelő a teljesítésben résztvevő dolgozók és közreműködők beléptetését a szerződés 3. pont 3.1. alpontja szerint biztosított adatok alapján elvégzett ellenőrzést követően bármikor indokolás nélkül megtagadhatja. A büntetett előélethez fűződő hátrányos jogkövetkezmények alól nem mentesült személyek, a körözési nyilvántartásban szereplő személyek, valamint azon személyek, akik Megrendelő állásfoglalása alapján kockázatot jelentenek Megrendelő működésére, személyi állományára, a teljesítéssel érintett helyszín(ek)re nem léphetnek be. Az előző mondat alapján megtagadott belépés a teljesítési határidőt nem befolyásolhatja, és a Szolgáltató részéről a nem szerződésszerű teljesítésre kifogásul nem szolgálhat.
   3. Megrendelő felhívja Szolgáltató figyelmét, hogy a szerződés 3. pont 3.1. alpontjában rögzített beléptetési jegyzékben nem szereplő személyek objektumba történő bejutását garantálni nem tudja. Emellett Megrendelő tájékoztatja Szolgáltatót arról is, hogy a teljesítésben résztvevő személyek és gépjárművek biztonsági ellenőrzése az egyes teljesítési helyszínekre érvényes biztonsági előírások miatt hosszabb időt is igénybe vehet.
   4. Megrendelő felhívja Szolgáltató figyelmét, hogy objektumának egész területén a közúti közlekedés szabályairól szóló 1/1975. (II. 5.) KPM-BM együttes rendelet (KRESZ) szabályai az érvényesek. A közforgalom elől elzárt területeken engedélyezett maximális sebesség: 20 km/h. Megrendelő felhívja Szolgáltató figyelmét arra is, hogy a Szolgáltató munkavállalói és közreműködői által használt járművek az objektumok területén található vonulási útvonalakon még ideiglenesen sem képezhetnek akadályt.
2. **Átláthatóság, adatkezelés**
   1. Szolgáltató kijelenti, hogy a nemzeti vagyonról szóló 2011. évi CXCVI. törvény (a továbbiakban: Nvtv.) 3. § (1) bekezdés 1. pont *b)* alpontja alapján átlátható szervezetnek minősül. Szolgáltató a jelen alponttal összefüggésben kötelezi magát arra, hogy a szerződés hatálya alatt a tulajdonosi szerkezetét Megrendelő előtt megismerhetővé teszi. Szolgáltató tudomásul veszi, hogy Megrendelő az államháztartásról szóló 2011. évi CXCV. törvény (a továbbiakban: Áht.) 41. § (6) bekezdése alapján az átláthatóság ellenőrzése céljából a szerződésből eredő követelések elévüléséig az Áht. 55. §-a szerint jogosult kezelni Szolgáltató átláthatóságával összefüggő adatait.
   2. Szolgáltató tudomásul veszi, hogy – a szerződés 3. pont 3.1. alpontjában meghatározottakon túl – a szerződés teljesítése vonatozásában Megrendelő az érintettek személyes adatait az Infotv., valamint a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló Európai Parlament és Tanács (EU) 2016/679. számú rendelet (GDPR) 6. cikk (1) bekezdés *b)* és *f)* pontjai alapján kezeli. Szolgáltató kijelenti, hogy az adatkezelés vonatkozásában a szükséges tájékoztatást teljes körűen megkapta, a jogszabályi rendelkezéseket, illetve a közösségi szabályozás előírásait megértette.
3. **Felek jogai és kötelezettségei**

Általános rendelkezések

* 1. Szolgáltató kijelenti, hogy olyan Magyarországon cégbejegyzett gazdasági társaság, mely üzletszerű és önálló gazdasági tevékenység keretében, valamint a tevékenységi kör gyakorlásához előírt engedélyek birtokában a szerződésben meghatározott szolgáltatás nyújtására jogosultsággal rendelkezik, és egyben szavatol azért, hogy szerződésben vállalt feladatainak határidőre történő teljesítéséhez a szükséges személyi, tárgyi és technikai feltételek rendelkezésére állnak.
  2. Szolgáltató a szerződésben meghatározott feladatok teljesítése érdekében a Szolgáltatóra meghatározott feltételeknek megfelelő közreműködők igénybevételére jogosult. Megrendelő a közreműködőkre vonatkozó alkalmassági feltételeket a szerződés hatálya alatt folyamatosan ellenőrizheti. Az igénybe vett közreműködőért Szolgáltató úgy felel, mintha a munkát maga végezte volna.
  3. Szolgáltató a szerződés teljesítése során köteles írásban bejelenteni Megrendelőnek az igénybe vett közreműködőket érintő változtatási igényét. Felek kifejezetten rögzítik, hogy Szolgáltató kizárólag Megrendelő írásbeli hozzájárulásával vonhat be új közreműködőt a szerződés teljesítésébe.
  4. Megrendelő tájékoztatja Szolgáltatót, hogy a 1101 Budapest, Zách utca 4. szám alatt található objektumában „büfé” szolgáltatást biztosít, melynek keretében értékesített termékkör átfedésben lehet az automatákban elhelyezni kért termékekkel. Megrendelő felhívja továbbá Szolgáltató figyelmét arra is, hogy a szerződés Felek általi aláírásával kizárólagossági jogot Szolgáltató számára nem biztosít. Megrendelő fenntartja a jogot arra, hogy a szerződés tárgyától eltérő termékkosárral rendelkező automata üzemeltetése tárgyában nyílt pályázati eljárás útján harmadik személlyel szerződést kössön.

Automaták üzemeltetése

* 1. Az üzemeltetéssel érintett automaták teljesítési helyre történő kiszállítására Szolgáltató kizárólag a Megrendelő szakmai képviseletét ellátó alkalmazottjával történt előzetes időpontegyeztetést követően jogosult. Megrendelő az automaták teljesítési helyre történő szállításával összefüggésben felhívja Szolgáltató figyelmét, hogy az automaták emelésével és mozgatásával kapcsolatban sem technikai felszerelést (pl.: emelő-, rakodógépet, stb.), sem pedig élőerőt biztosítani nem tud.
  2. Szolgáltató kötelezettséget vállal arra, hogy:

1. az élelmiszerláncról és hatósági felügyeletről szóló 2008. évi XLVI. törvény;
2. a munkaköri, szakmai, illetve személyi higiénés alkalmasság orvosi vizsgálatáról és véleményezéséről szóló 33/1998. (VI. 24.) NM rendelet;
3. az élelmiszer-előállítás és forgalomba hozatal egyes élelmiszer-higiéniai feltételeiről és az élelmiszerek hatósági ellenőrzéséről szóló 68/2007. (VII. 26.) FVM–EüM–SZMM együttes rendelet;
4. a vendéglátó-ipari termékek előállításának és forgalomba hozatalának élelmiszerbiztonsági feltételeiről szóló 62/2011. (VI. 30.) VM rendelet

vonatkozó rendelkezéseit betartja, alkalmazottjaival és közreműködőivel betartatja.

* 1. Szolgáltató az automaták üzemeltetése kapcsán köteles a tőle elvárható legnagyobb gondossággal eljárni és minimálisra csökkenteni az üzemen kívüli állapot kialakulásának lehetőségét. A szerződés 3. pontjában foglalt rendelkezések figyelembevételével Megrendelő az automaták rendeltetésszerű és folyamatos üzemeltetése (értsd: minőségi alapanyagokkal történő termékfeltöltés, tisztítás, pénzügyi elszámolás) érdekében az objektum területére történő belépést, az üzemeltetéssel érintett épületben található mosogató és/vagy mosdó helyiségbe való bejutást, a szükséges villamos energia és ivóvízellátást (az üzemeltetés technikai feltételeit) a saját közműhálózata útján a csatlakozási lehetőségek kiépítésével biztosítja.
  2. Megrendelő az automatákat Szolgáltató által beüzemelt állapotban, minőségi alapanyagokkal és termékekkel feltöltve – anyagi ellenszolgáltatás nélkül – veszi át. Felek az automata átadás-átvételéről két példányban birtokbavételi jegyzőkönyvet vesznek fel, melyben rögzítésre kerül:

1. a Megrendelő, illetve a Szolgáltató képviseletében eljáró személyek neve, elérhetősége, munkaköre vagy beosztása, továbbá az, hogy a jegyzőkönyv felvételekor milyen minőségben voltak jelen;
2. az automata telepítésének pontos helye, ideje;
3. az automata típusa, gyári, vagy más azonosító száma;
4. az automatán található sérülések, illetve egyéb esztétikai hibák megjelölése;
5. a kihelyezett automata bruttó forgalmi értéke;
6. a Felek által lényegesnek tartott egyéb megállapítások;
7. Felek képviselőinek olvasható aláírása.

A jegyzőkönyv egy példánya Megrendelőt, egy példánya a Szolgáltatót illeti.

* 1. Szolgáltató vállalja, hogy az üzembehelyezett automaták mellé az üres poharak és egyéb kommunális hulladékok számára hulladéktárolót helyez ki.
  2. Felek kifejezetten rögzítik, hogy Szolgáltató a birtokbavételi jegyzőkönyv felvételét követően jogosult automatái útján gazdasági tevékenységet végezni. Felek rögzítik, hogy Megrendelő a víz-, vagy az villamosenergia ellátás zavara, vagy esetleges hosszabb kimaradása okán keletkező forgalomkiesés miatt Szolgáltató irányába helytállási kötelezettséggel nem tartozik.
  3. Felek az automatákban elhelyezett termékek vonatkozásában fogyasztási limitet nem határoznak meg. Megrendelő „forgalmazási garanciát” nem vállal.
  4. Megrendelő nyomatékosan felhívja Szolgáltató figyelmét, hogy az automatákba alkoholos italt elhelyezni tilos. Alkohol tartalmú italok forgalmazása Megrendelő objektumaiban nem engedélyezett.
  5. Szolgáltató vállalja, hogy az üzemeltetés keretében az automatákat hetente … … alkalommal utántölti, műszaki és esztétikai állapotának ellenőrzését, valamint tisztítását elvégzi.
  6. Szolgáltató az üzembehelyezett automaták típusát, darabszámát, az automaták helyét és a beszerzési eljárás során meghatározott termékkosarat, valamint a termékek adagárait kizárólag a Megrendelő előzetes hozzájárulásával jogosult megváltoztatni. Felek a jelen alponttal összefüggésben megállapodnak abban, hogy az automaták számának optimalizálása érdekében évente egy alkalommal az automaták által kínált termékek fogyási volumenét értékelik. Amennyiben szükséges, úgy Felek áthelyezési, vagy birtokvisszaadási jegyzőkönyv felvétele mellett a gazdaságtalanul működő automata áthelyezéséről, vagy szolgáltatói visszavételéről dönthetnek. Az így felvett jegyzőkönyvet a szerződés 5. pont 5.8. alpontjában rögzítettek figyelembevételével, ésszerű adattartalommal kell elkészíteni.
  7. Felek kifejezetten rögzítik, hogy az automaták megrongálódásáért (ideértve a tűz-, és a vízkár eseteit is), azok szabálytalan működéséért, az esetleges hatósági ellenőrzés során feltárt hibák, illetve hiányosságok miatt kiszabott bírság megfizetéséért, továbbá az automaták használatából eredő harmadik személyeket ért vagyoni és nemvagyoni károkért a felelősség (helytállási kötelezettség) kizárólag a Szolgáltatót terheli. Szolgáltató a jelen alponttal összefüggésben tudomásul veszi, hogy Megrendelő saját objektumára megkötött vagyonbiztosítása Szolgáltató automatáira nem terjed ki. Megrendelő az automaták vonatkozásában kizárólag azok eltulajdonításáért, valamint az automatákban okozott szándékos károkozásért felel.
  8. Megrendelő az automata meghibásodása esetén az automatát a további károsodás elkerülése érdekében köteles üzemen kívül helyezni (áramtalanítani), valamint a meghibásodásról Szolgáltatót értesíteni. Felek kifejezetten rögzítik, hogy a meghibásodás mielőbbi bejelentése érdekében Szolgáltató köteles az üzembehelyezett automatákon telefonos elérhetőségét feltünteti.
  9. Szolgáltató vállalja, hogy az automaták üzemeltetése során az automatákat minőségi termékekkel fel-, illetve utántölti, karbantartás keretében tisztítja, továbbá üzemzavar és/vagy meghibásodás esetén az erről való tudomásszerzést követő 48 órán belül a szükséges javítási feladatokat megkezdi és azt ésszerű időn belül díjmentesen elhárítja. Felek kifejezetten rögzítik, hogy Megrendelő a meghibásodott automata javítását saját szakemberei útján nem kísérelheti meg.

1. **Költségtérítés**
   1. Felek rögzítik, hogy az automaták helyszínéül szolgáló ingatlanrész (a továbbiakban: bérlemény) bérleti díja 8.100,-Ft/hónap/automata (azaz automatánként nyolcezeregyszáz forint/hónap), azaz mindösszesen … … … …,-Ft/hó (… …. … … forint/hó), melyet Szolgáltató a Megrendelő által a tárgyhónapot követő 10. napjáig kiállított számla alapján, a számla kézhezvételét követő 30 napon belül köteles átutalni Megrendelőnek a Magyar Államkincstár által vezetett 10023002-00294267-00000000 számú számlaszámára. A bérlemény bérbeadása után számított bérleti díj, az általános forgalmi adóról szóló 2007. évi CXXVII. törvény 86. § (1) bekezdés *l)* alpontja alapján adómentes tevékenységnek minősül.
   2. Felek kifejezetten rögzítik, hogy a bérleti díj tartalmazza a bérlemény használatának ellenértékét, a villamos energia, a hideg-melegvíz és a csatorna használatának díját, valamint az automaták körüli terület takarításának költségét, továbbá a szemétszállítás díját. Felek rögzítik továbbá, hogy a szerződés 6. pont 6.1. alpontjában rögzített bérleti díj összege a szerződés hatálybalépését követő minden év január 01-jén a Központi Statisztikai Hivatal által hivatalosan közzétett inflációs rátával emelkedik. Az adott év január 1-jétől az inflációs ráta közzétételéig esedékes különbözetet Megrendelő a közzétételt követően utólag számlázza.
   3. Szolgáltató késedelmes fizetése esetén Megrendelő jogosult a Polgári Törvénykönyvről szóló 2013. évi V. törvény (a továbbiakban: Ptk.) 6:155 §-ában meghatározott késedelmi kamatot felszámítani, melynek érvényesítésre Megrendelő a soron következő számla kibocsátása útján intézkedik.
2. **Szavatosság**
   1. Szolgáltató kijelenti, hogy az üzembehelyezett automaták a magyar szabványoknak és biztonságtechnikai előírásoknak megfelelnek, szerződésszerű használatra alkalmasak és egyben szavatol azért, hogy a szerződés teljes időtartama alatt harmadik személynek nincs olyan joga, vagy követelése, amely Megrendelőt az automaták használatában korlátozná vagy akadályozná. Amennyiben harmadik személy ilyen igénnyel lép fel Megrendelővel szemben, úgy Megrendelő választása szerint Szolgáltató köteles:
3. a Megrendelő által kitűzött határidőre a Megrendelő jogszerzését akadályozó körülmény elhárítására;
4. a harmadik személy által támasztott igényérvényesítéssel kapcsolatos valamennyi költség és kártérítés megfizetésére.
   1. A szerződés 7. pont 7.1. alpont *a)* alpontja szerint tűzött határidő eredménytelen elteltét követően Megrendelő jogosult az akadályt a Szolgáltató költségére maga elhárítani, vagy ha az akadály elhárítása nem lehetséges, úgy jogosult a Szolgáltatóval szemben a szerződés 12. pont 12.2. alpont *c)* alpontjában foglaltakat alkalmazni.
5. **Vis maior**
   1. Felek mentesülnek a szerződésből eredő kötelezettségeik nem vagy részbeni nem teljesítésével kapcsolatos felelősségük alól, ha a nem teljesítés vagy részbeni nem teljesítés a Felek által a szerződéskötéskor előre nem látható rendkívüli külső ok miatt következett be, amely vis maiornak minősül.
   2. Felek kifejezetten rögzítik, hogy a saját üzemi rend szervezési vagy egyéb zavara, a Szolgáltató alkalmazottainak és/vagy közreműködőinek magatartása, továbbá a piaci beszerzési nehézségek a Szolgáltató ellenőrzési körébe tartoznak, így azok bekövetkezése a felelősség alóli mentesüléshez nem vezetnek.
   3. A vis maior állapot fennállását – amennyiben az lehetséges – a Magyar Kereskedelmi és Iparkamarának kell igazolnia, melyet a körülményre hivatkozó Félnek kell beszereznie. Vis maior állapot fennállása esetén is törekedniük kell a Feleknek a szerződés szerinti teljesítésre.
6. **Márkavédelem**
   1. Megrendelő felhívja a Szolgáltató figyelmét, hogy Szolgáltató nem jogosult semmilyen értékesítési vagy marketing kiadványban (reklámban) használni Megrendelő nevét vagy logóját. A jogszerűtlen név-, illetve védjegyhasználatból eredő károkért Szolgáltató polgári jogi felelősséggel tartozik. Szolgáltató a szerződést referenciaként kizárólag a Megrendelő által írásban adott engedély után jelölheti meg.
   2. Szolgáltató tudomásul veszi, hogy Megrendelő objektumaiban a Szolgáltató működésére vonatkozó hirdetési reklámanyagokat elhelyezni tilos.
7. **Titoktartás**
   1. Szolgáltató tudomással bír arról, hogy az üzemeltetéssel érintett objektumok a Megrendelő feladatellátása szempontjából kiemelt jelentőséggel bírnak, ezért az objektumok területén lévő épületekkel kapcsolatos bárminemű információ nyilvánosságra kerülése, illetve harmadik személy által történő megismerése Megrendelőnek jogszabályban rögzített feladatellátását veszélyeztetheti. Minderre tekintettel Szolgáltató vállalja, hogy a szerződés teljesítése során a Megrendelő tevékenységével kapcsolatban tudomására jutó – jogszabály által nyilvánosnak nem minősített – adatokat, információkat bizalmasan kezel. E titoktartás kiterjed a Szolgáltatóval bármilyen jogviszonyban álló harmadik személyekre, valamint a Szolgáltató által igénybe vett közreműködőkre is, akiket Szolgáltató köteles erre vonatkozóan hitelt érdemlően figyelmeztetni.
   2. Megrendelő felhívja Szolgáltató figyelmét, hogy a teljesítéssel érintett objektumok teljes területén tilos az olyan fényképezés, illetve bármilyen adat hangi és képi rögzítése, amely nem áll összefüggésben a munkavégzéssel. Ennek megszegése és az ebből eredő bármely károkozás a Szolgáltató felelősségét vonja maga után.
   3. A szerződés 10. pontjában meghatározott titoktartásra vonatozó szerződéses kötelezettségek Szolgáltatót a szerződés megszűnését követően is terhelik. Szolgáltató teljes felelősséggel tartozik a titoktartási kötelezettségének megsértéséből eredő károkért, tudomásul veszi és elfogadja, hogy a titoktartási kötelezettség megszegése esetén Megrendelő jogosult a szerződéstől elállni vagy azt felmondani, valamint a titoktartási kötelezettség megsértéséből eredő polgári és/vagy büntetőjogi igényét érvényesíteni.
8. **Ellenőrzés**

Szolgáltató a szerződés aláírásával tudomásul veszi, hogy Megrendelő vagy a Megrendelő felügyeleti szervei, továbbá a területileg illetékes élelmezés-egészségügyi hatóság a szerződés hatálya alatt – előzetes bejelentési kötelezettség nélkül – egészségügyi, vagy egyéb vendéglátói, élelmiszerbiztonsági vagy élelmiszerminőségi ellenőrzést hajthatnak végre. Szolgáltató az ellenőrzés során megállapított hiányosságokat haladéktalanul köteles megszüntetni.

1. **Szerződésszegés**
   1. Felek a szerződésben vállalt kötelezettségeiket a jóhiszeműség és tisztesség szem előtt tartásával, a szerződésben meghatározott feltételek szerint kötelesek teljesíteni. A szerződés megszegését jelenti bármely szerződéses kötelezettség szerződésszerű teljesítésének elmaradása.
   2. Szolgáltató felróható magatartására visszavezethető, nem szerződésszerű teljesítés esetén Megrendelő – választása szerint – Szolgáltatóval szemben az alábbi hátrányos jogkövetkezményeket alkalmazhatja:
2. kötbérigényt érvényesíthet;
3. a szerződést felmondhatja;
4. kártérítési igényt érvényesíthet.
   1. Amennyiben Szolgáltató a vis maior esetét kivéve a szerződésben meghatározott vagy a Megrendelővel egyeztetett időpontban az automata üzembehelyezését, feltöltését, tisztítását, javítását elmulasztja, úgy Megrendelő a szerződésszegésből fakadó kárrendezésre vonatkozó igényein túl késedelmi kötbérre jogosult. A késedelmi kötbér összege minden késedelmesen eltelt naptári nap után nettó 5.000,-Ft/automata.
   2. Megrendelő felhívja Szolgáltató figyelmét, hogy a késedelemből származó kötbér Megrendelő részére történő megfizetése Szolgáltatót a szerződés szerinti teljesítés alól nem mentesíti. Ugyanakkor Szolgáltató mentesül a szerződésszegésből származó felelőssége alól, ha kétséget kizáró módon bizonyítani tudja, hogy késedelmes teljesítése a Megrendelő által tanúsított mulasztásra vezethető vissza.
   3. Megrendelő meghiúsulási kötbérre jogosult, amennyiben a szerződést, a szerződés 13. pont 13.5. alpontjában rögzített valamely azonnali hatályú felmondásra okot adó körülményre hivatkozva felmondja. A meghiúsulási kötbér mértéke a szerződésben meghatározott valamennyi automata után járó 36 hónapra számított bérleti díj 20%-ának megfelelő összeg, mely a szerződés hatálybalépését követő minden eltelt hónappal 1/36-od résszel csökken.
   4. Megrendelő felhívja Szolgáltató figyelmét a szerződésben rögzített feltételek maradéktalan betartására, különös tekintettel arra, hogy az Áht. 97. § (1) bekezdése alapján Megrendelő a jogosan követelt kötbérköveteléstől eltekinteni nem tud.
   5. Megrendelő jogosult a kötbért meghaladó kárát is érvényesíteni Szolgáltatóval szemben. Szolgáltató a jelen alponttal összefüggésben tudomásul veszi és elfogadja, hogy a Megrendelő a megfelelően igazolt és alátámasztott kárát Szolgáltatóval szemben köteles érvényesíteni.
   6. Megrendelő szerződésen alapuló pénzkövetelései, kötbér- vagy kárigényei érvényesítése céljából, az igény jogalapjának és az okot adó ténynek, eseménynek a megjelölésével felhívja Szolgáltatót, hogy:
5. pénzbeli követelés, kötbér és/vagy a kötbéren felüli kár jogalapjának és összegének elismerése mellett a pénzbeli követelés, kötbér és/vagy a kötbéren felüli kár összegét fizesse meg;
6. nyilatkozzon, hogy a pénzbeli követelés, kötbér és/vagy a kötbéren felüli kár jogalapját és/vagy összegét nem ismeri el.
7. **Szerződés megszűnése**
   1. A szerződés megszűnik, ha:
8. a szerződésben foglaltak a Felek által teljesítésre kerültek;
9. a Felek a szerződést megszüntető közös nyilatkozatot tesznek;
10. Megrendelő a teljesítés megkezdése előtt a szerződéstől eláll;
11. Felek bármelyike a szerződést felmondja;
12. valamely Fél a szerződést – súlyos szerződésszegésére hivatkozva – azonnali hatállyal felmondja.
    1. A szerződés közös megegyezéssel történő megszüntetése esetén Felek kölcsönösen elszámolnak egymással.
    2. A szerződést bármelyik Fél – indokolási kötelezettség nélkül – rendes felmondással felmondhatja a hónap végére, legkésőbb a hónap tizenötödik napjáig.
    3. Felek jogosultak a szerződést azonnali hatályú felmondással megszüntetni a másik Fél súlyos szerződésszegése esetén. Az azonnali hatályú felmondás feltétele, hogy a felmondást közlő Fél előzőleg írásban, eredménytelenül szólítsa fel a másik Felet a szerződésszegés abbahagyására.
    4. Megrendelő jogosult a szerződést azonnali hatályú felmondással megszüntetni különösen, de nem kizárólagosan, ha a Szolgáltató:
13. az Nvtv. 3. § (1) bekezdésében foglalt feltételeknek a szerződéskötést követően már nem felel meg;
14. vállalt feladatait nem a szerződésben foglaltak szerint, illetve a szakmai szokásoktól eltérően végzi;
15. a vállalt szolgáltatással összefüggésben a HACCP előírásait megsérti;
16. az általa értékesített termék elfogyasztása miatt bizonyítottan megbetegedés, vagy ételmérgezés történt;
17. a nyújtott szolgáltatás (árusított italok/ételek) minősége és/vagy mennyisége nem felel meg a műszaki leírásban foglaltaknak;
18. a minőségében kifogásolt termék cseréjét a Megrendelő által meghatározott időpontra nem teljesíti és Szolgáltató az ismételt megrendelői felhívásnak sem tesz eleget;
19. a teljesítés helyszínére meghatározott biztonsági szabályzatot jelentősen megsérti;
20. Megrendelő jó hírnevét megsérti vagy veszélyezteti;
21. a márkavédelemre és/vagy a titoktartási kötelezettségére vonatkozó, szerződésben foglalt kötelezettségét megszegi;
22. ellen felszámolási eljárás indul, maga ellen végelszámolást kezdeményez, vagy egyéb okból fizetésképtelenné válik.
    1. Szolgáltató jogosult a szerződést azonnali hatályú felmondással megszüntetni különösen, de nem kizárólagosan, ha a Megrendelő:
23. a közüzemi szolgáltatásokat (víz, villany) nem biztosítja;
24. az automatát/automatákat rongálja;
25. az automata/automaták működésében elektronikai átalakítást végez.
    1. A szerződés bármely okból történő megszűnése esetén Szolgáltató köteles az automatákat Megrendelő objektumaiból a szerződés megszűnését követő 8 munkanapon belül – külön írásbeli felszólítás hiányában is – elszállítani. Amennyiben Szolgáltató az automaták elszállítására vonatkozó kötelezettségének nem tesz eleget, úgy Megrendelő az automaták tárolása után tárolási díjat számít fel, melynek automatánként számított havi összege, a szerződésben egy automata után meghatározott bérleti díj háromszorosa. Emellett Megrendelő felhívja Szolgáltató figyelmét arra is, hogy a hátrahagyott automaták tekintetében a Ptk. 5:12. §-a alapulvételével, a jogalap nélküli birtoklásra vonatkozó rendelkezések szerint jár el, azaz ha a Szolgáltató a hátrahagyott automatákat a Megrendelő felszólítást követően sem szállítja el, illetve annak máshol való elhelyezése Megrendelő vonatkozásában aránytalan nehézséggel vagy a költségek előlegezésével járna, úgy Megrendelő (mint jogalap nélküli birtokos) az automatákat értékesíti. Szolgáltató vállalja, hogy a hátrahagyott automaták kezelésével, tárolásával, elszállítással kapcsolatos költségeket Megrendelőnek megtéríti.
26. **Kapcsolattartás**
    1. Felek a szerződésben foglalt rendelkezések érvényesülése érdekében egymással együttműködnek és kölcsönösen segítik egymást. A szerződés megkötése után felmerülő, a szerződés teljesülését elősegítő vagy azt akadályozó körülményekről Felek a lehető legrövidebb időn belül kapcsolattartóik útján kötelesek egymást tájékoztatni.
    2. Kapcsolattartó Megrendelő részéről: Kapcsolattartó Szolgáltató részéről:

Kapala Krisztián r. alezredes Név:

Telefon: +36/30 733-4867 Telefon: +36/

E-mail: [Kapala.Krisztian@tek.gov.hu](mailto:Kapala.Krisztian@tek.gov.hu) E-mail:

Bartók György r. alezredes (szakmai)

Telefon: +36/20 369-3460

E-mail: [Bartok.Gyorgy@tek.gov.hu](mailto:Bartok.Gyorgy@tek.gov.hu)

Gyárfás Judit mv. (pénzügyi)

Telefon: +36/30 445-2651

E-mail: [Gyarfas.Judit@tek.gov.hu](mailto:Gyarfas.Judit@tek.gov.hu)

* 1. Minden értesítést, közlést, mely a szerződést érinti vagy érintheti, Felek elsősorban írásban, tértivevényes levél, e-mail, valamint átvételi elismervény ellenében történő személyes kézbesítés formájában – jogosultak megtenni, mely abban az esetben tekinthető teljesítettnek, ha azt a címzett bizonyíthatóan átvette, illetve tartalmát igazolhatóan megismerte. Amennyiben az ügy jellege a Felek közötti telefonon történő egyeztetést indokolja (pl.: hibabejelentés), úgy ebben az esetben is gondoskodni kell a lezajlott kommunikáció írásbeli rögzítéséről, visszakereshetőségének biztosításáról, kiváltképp, ha a szóban lezajlott egyeztetés a Szolgáltató részére kötelezettséget állapít meg, vagy valamely felelősség alól mentesíti.
  2. A fokozott együttműködés keretében bármelyik Fél kezdeményezheti megbeszélés tartását, melynek helyszínét és időpontját közös megegyezéssel kell meghatározni. A megbeszélésről Megrendelő jegyzőkönyvet készít, melynek egy példányát Szolgáltatónak átadja. A megbeszélés tárgyával kapcsolatos vita esetén a jegyzőkönyvben foglaltak az irányadóak.
  3. Felek kötelesek egymást haladéktalanul tájékoztatni, amennyiben az érdekkörükben eljáró kapcsolattartó személyében, illetve elérhetőségében változás állt be. A tájékoztatás felróható elmaradásából eredő kár a másik Fél terhére nem róható. A kapcsolattartók nyilatkozatai mindaddig hatályosak, ameddig a kapcsolattartó személyében bekövetkezett változásról a másik Fél igazolhatóan tudomást nem szerez. A kapcsolattartó személyében bekövetkezett változás nem igényel szerződésmódosítást.

1. **Szerződés módosítása**

A szerződés módosítása, kiegészítése kizárólag írásban, a Felek kölcsönösen egybehangzó akaratnyilatkozata alapján történhet. Felek a szerződésmódosítást tartalmazó írásbeli dokumentumot annak hatálybalépése után a szerződés elválaszthatatlan részeként csatolják.

1. **Záró rendelkezések**
   1. Felek a Ptk. 6:63. § (5) bekezdésének második fordulatára tekintettel egybehangzóan rögzítik, hogy a szerződés tartalmává válik minden, az adott üzletágban a hasonló jellegű szerződés alanyai által széles körben ismert és rendszeresen alkalmazott szokás, kivéve, ha annak alkalmazása indokolatlan volna.
   2. Szolgáltató kijelenti, hogy ellene csőd-, felszámolási, illetve végelszámolási eljárás nincs folyamatban, valamint hatvan napnál régebben lejárt köztartozással nem rendelkezik.
   3. Felek kijelentik, hogy a szerződés aláírását megelőzően nem jutott tudomásukra olyan tény vagy adat, amelynek ismeretében a szerződést nem kötötték volna meg, továbbá nem ismernek olyan tényt vagy körülményt, amelyek a szerződésben foglalt jogok és kötelezettségek teljesülését hátrányosan érintenék.
   4. A szerződés valamely rendelkezésének érvénytelensége a szerződés fennmaradó rendelkezéseit nem érinti. Az érvénytelen rendelkezésnek a szerződésre kiterjedő hatállyal történő pótlásáról a Felek szükség szerint közösen döntenek.
   5. Felek mindent megtesznek annak érdekében, hogy a szerződéssel kapcsolatosan közöttük felmerülő vitás kérdéseket, nézeteltéréseket elsődlegesen közvetlen tárgyalások, egyeztetések útján oldják meg. Amennyiben Felek tárgyalásos úton kölcsönösen elfogadható megállapodásra nem jutnak, jogvitájuk rendezését a hatáskörrel és illetékességgel rendelkező bíróság elé terjesztik.
   6. A szerződés elválaszthatatlan – de a szerződéshez fizikailag nem csatolandó – részét képezi az ajánlattételi felhívás, illetve a beszerzési eljárás során esetlegesen adott tájékoztatás.
   7. A szerződésben nem szabályozott kérdésekben, valamint a szerződés rendelkezéseinek értelmezésében a Ptk., valamint egyéb hatályos magyar jogszabályok rendelkezései az irányadóak.
   8. A tizenhárom számozott oldalból és tizenhat pontból álló szerződés három egymással szó szerint megegyező példányban készült, melyből egy példány a Szolgáltatót, míg kettő példány a Megrendelőt illet.

Felek a szerződést elolvasták, rendelkezéseit közösen értelmezték és azt, mint ügyleti akaratukkal mindenben megegyezőt jóváhagyólag írtak alá.

Melléklet:

1. számú – Műszaki leírás
2. számú – Szolgáltató pályázata

|  |  |  |
| --- | --- | --- |
| Budapest, 2023. |  | … … …, 2023. |
|  |  |  |
|  |  |  |
| **Terrorelhárítási Központ** |  |  |
| képviseletében |  | képviseletében |
| **Szabó Zoltán László r. dandártábornok** |  |  |
| **főigazgató-helyettes** |  | Szolgáltató |
| Megrendelő |  |  |
|  |  |  |
| pénzügyileg ellenjegyzem: |  |  |
|  |  |  |
|  |  |  |
| **Takács Péter r. ezredes** |  |  |
| **gazdasági igazgató** |  |  |
|  |  |  |
| Kelt: Budapest, 2023. |  |  |
|  |  |  |
| jogi vizsgálat: |  |  |
|  |  |  |
|  |  |  |
|  |  |  |
| **Dr. Laskovics Árpád r. alezredes** |  |  |
| **kamarai jogtanácsos** |  |  |
|  |  |  |
| Kelt: Budapest, 2023. |  |  |

Készült:3 példányban

Kapja: 1. pld. … … …

2. pld. TEK Gazdasági Igazgatóság Számviteli Osztály

3. pld. Irattár